แรงงานทุกข์เตะฝุ่นเกลื่อนพุ่ง5หมื่นคน
แรงงานหวั่นเปิดศักราชใหม่คนตกงานเพิ่มกว่า 5 หมื่นคน เตรียมหามาตรการเยียวยา
11 ม.ค. 2555

แรงงานหวั่นเปิดศักราชใหม่คนตกงานเพิ่มกว่า 5 หมื่นคน เตรียมหามาตรการเยียวยา
นายอาทิตย์ อิสโม อธิบดีกรมสวัสดิการและคุ้มครองแรงงาน กล่าวว่า ตัวเลขการเลิกจ้างของผู้ประกอบการจะมีภาพที่ชัดเจนมากขึ้นในสิ้นเดือน ม.ค.นี้ เนื่องจากโครงการป้องกันและบรรเทาการเลิกจ้างของรัฐบาลช่วงระหว่างเดือน พ.ย. 2554–ม.ค. 2555 ในการช่วยจ่ายค่าจ้างให้นายจ้างจำนวน 2,000 บาทต่อลูกจ้าง 1 คน แลกกับการถูกเลิกจ้างได้สิ้นสุดลง 
ทั้งนี้ คาดว่าตัวเลขการเลิกจ้างจะอยู่ที่ 5 หมื่นคน เพิ่มขึ้นประมาณกว่า 2 หมื่นคน เนื่องจากขณะนี้มีการเลิกจ้างแล้วกว่า 2.59 หมื่นคน
กรมสวัสดิการและคุ้มครองแรงงานจึงได้เตรียมมาตรการรองรับใน 2 แนวทาง คือ การรักษาสภาพการจ้างต่อ ด้วยการนำเม็ดเงินที่เหลือมาขยายโครงการป้องกันและบรรเทาการเลิกจ้าง และมาตรการเยียวยาหลังเลิกจ้าง ในการจ่ายค่าประกันการว่างงานโดยสำนักงานประกันสังคม และหางานใหม่ให้ โดยกรมการจัดหางาน ซึ่งต้องหารือกับ นายเผดิมชัย สะสมทรัพย์ รมว.แรงงาน อีกครั้ง 
นายอาทิตย์ กล่าวอีกว่า ขณะนี้เป็นห่วงสถานประกอบการขนาดใหญ่ เพราะมีการฟื้นตัวช้า และอาจมีการปลดคนงาน เนื่องจากบางแห่งต้องใช้เวลาฟื้นฟูยาวถึงเดือน เม.ย. แต่ก็ยังมีเงินในกองทุนสงเคราะห์ลูกจ้าง 250 ล้านบาท อยู่เพียงพอ